Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

Норуот ырыалара (хомуурунньук)

**Норуот ырыалара (хомуурунньук)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; ырыны толоруу «Туйаарар» кыргыттар ансаамбыллара, «Толомон» уолаттар ансаамбыллара ; видеоҕа устуу, монтаж И.А. Семенов, М. М. Бережнов ; компьютерга таҥыы М.А. Слепцова. - Дьокуускай : ЯККиИ, 2024. - 11 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу М.С. Капитонова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

Иһинээҕитэ

1. «Тойук туһунан тойук» – Петрова Кристина.
2. «Мин сүрэҕим» – Адамова Александра.
3. «Ыһыах бастакы төгүлэ» – «Туйаарар» кыргыттар, «Толомон» уолаттар ансаамбыллара.
4. «Ыһыах үһүс төгүлэ» – «Туйаарар» кыргыттар, «Толомон» уолаттар ансаамбыллара.
5. «Сайын кэлиитэ», «Дьөһөгөйүм оҕото» (таҥалай ырыалара) – «Туйаарар» кыргыттар, «Толомон» уолаттар ансаамбыллара.
6. «Кыыллаах Арыы», «Туллуктуур Маарыйа», «Таҥалай ырыата» п – У.Г. Нохсоороп репертуарыттан.
7. «Туругур оҕо саас» Л.Н. Турнин репертуарыттан.
8. «Скрипка» – В.М. Новиков-Күннүк Уурастыырап тыл. М.Н. Жирков муз.

**Тойук туһунан тойук**

(тойук)

Аан ийэ дойду

Айыллыаҕыттан ылата,

Үс саха үөскүөҕүттэн ылата,

Урааҥхай саха ууһуоҕуттан ылата,

Чуор дорҕоонноох тойук

Дойду үрдүнэн чугдаарбыта.

Уруйдаах тойук

Уонунан омугу доҕордоһуннарар,

Хас да дойду ыччатын ханыылаһыннарар,

Ол иһин даҕаны урааҥхай саха

Уран тойугун илдьэ

Эргитэн тиийэн кэллэҕэ.

**Мин сүрэҕим**

(тойук)

Өрөгөйдөөх үтүө дойдубар

Өнүрүк куйаас тыыннаах

Өҥ-быйаҥ сайын салаллыыта,

Үрүҥ күн сарданата түспүт

Үрүмэ долгунун үөһүгэр

Чаллах хатыҥ намылыйан

Чараҥым саҕатыгар үүнэн тарара.

Ол туналы маҥан хатыҥым

Ойуулаах нуоҕайар лабаатыгар,

Силигирэс ирбэнньик сэбирдэҕэр

Килбиктик кистэнэ туттан,

Кэрэ чэгиэн куоластаах

Ырыаһыт ымыы чыычааҕым

Ыллаан дьырылата олоорто.

**Ыһыах бастакы төгүлэ**

Айгыр-силик айылҕалаах

Аанныыр ийэдойдукабар

Самаан сайын салалынна

Сирэм күөҕэ сириэдийдэ.

Сиэрэй солко сэбирдэхпит

Сириэдийдэ сэгэрдээр,

Мотуок солко мутукчабыт

Муҥутаата доҕоттоор.

Унаар-тунаар хочолорго

Уйгу-буйаҥ олохсуйда,

Аҥаат-муҥаат алаастарга

Ача күөҕэ анньылынна.

Үкэр күөҕүм үллэ үүнэн,

Солко күөҕүм суугунаата,

Сирим-дойдум силигилээн

Симэх оһуор сиэрэ ситтэ.

**Ыһыах үһүс төгүлэ**

Уйгу күөҕэ сайыммыт

Уунан охсон салаллан,

Алтан күөхтээх алааспар

Аарыгыран киирэммит,

Аардыыр баҕах анньаммыт,

Алтан сэргэ туруоран,

Чуохалаана ойуулаан,

Тардыылаахай талаҕынан

Намылаталыыр оҥорон,

Уйгулаахай өрбөҕүнэн

Оһуор салама анньаммыт,

Түөлбэ күөлэ саҕа дуу

Дириҥ далай түһүлгэтин

Төрүттүөҕүҥ доҕоттоор,

Чэйиҥ эрэ сэгэрдээр

Кытыт биэкэм кымыһын,

Улаан биэкэм уйгутун

Чорооннорго кутаммыт

Уруйдуурга турунуоҕуҥ,

Кыталык ыллыыр кырдалыгар

Кынталдьыһан киирэммит,

Туруйа туойар томторугар

Тоҕуоруһан тураммыт

Уйгу күөҕүн суугунатан,

Дьэрэкээн күөҕүн тэлгэтэн,

Оҕуруолааҕы оонньотон,

Киистэлээҕи киэргэтэн,

Таҥалайдааҕы тардаммыт,

Алтаннааҕы иилэммит,

Албардааҕы уураммыт,

Уйгу күөҕэ сайыммыт

Уруйдардаах ыһыаҕын

Туругурдатуруоҕуҥ!

Алгыстаахай тылларбыт

Олохтоннуннар до5оттоор!

**Сайын кэлиитэ**

**(**Таналай ырыата)

һыттыа-һыттыа самаан сайын

һыттыа-һыттыа салаллаахтаан

һыттыа-һыттыа үкэр күө5үм

һыттыа-һыттыа үллэ үүнэн,

һыттыа-һыттыа солко күөҕүм

һыттыа-һыттыа суугунаахтаан,

һыттыа-һыттыа сирим-дойдум

һыттыа-һыттыа сирэм күөҕэ

һыттыа-һыттыа сиэрэ ситэн

һыттыа-һыттыа сириэдийдэ,

һыттыа-һыттыа будьур ини

һыттыа-һыттыа ойуулардаах

һыттыа-һыттыа отум-маһым

һыттыа-һыттыа оһуорданна,

һыттыа-һыттыа кэтит кэскил

һыттыа-һыттыа кэрэ кэммит

һыттыа-һыттыа киэркэйээхтээн

һыттыа-һыттыа кэлээхтээтэ.

**Дьөһөгөйүм оҕото**

**(**Таналай ырыата)

һыттыа-һыттыа субу көрөн

һыттыа-һыттыа турдахпына

һыттыа-һыттыа урун сүүрүүк,

һыттыа-һыттыа хара сүүрүүк

һыттыа-һыттыа соноҕосторум

һыттыа-һыттыа алаас сирим

һыттыа-һыттыа кырыс буорун

һыттыа-һыттыа бурҕаҥнатан

һыттыа-һыттыа сиэлэн-хааман,

һыттыа-һыттыа көтөн-мөҕөн

һыттыа-һыттыа иһэллэрин

һыттыа-һыттыа сөҕө көрөн

һыттыа-һыттыа ырыаларбар

һыттыа-һыттыа ыпсараммын

һыттыа-һыттыа ыллаахтыыбын,

һыттыа-һыттыа хоһооннорбор

һыттыа-һыттыа холботолоон

һыттыа-һыттыа хоһуйабын.

һыттыа-һыттыа дьоллоох дьоруо

һыттыа-һыттыа соноҕосторум

һыттыа-һыттыа түөртүүр түөрэм

һыттыа-һыттыа туйахтарынан

һыттыа-һыттыа туран буору

һыттыа-һыттыа бурҕаҥнатан,

һыттыа-һыттыа төгүрүк бүтэй

һыттыа-һыттыа туйахтарынан

һыттыа-һыттыа өлөн буору

һыттыа-һыттыа өрө көтүтэн,

һыттыа-һыттыа көҕүллэрэ

һыттыа-һыттыа өрөкүйэн,

һыттыа-һыттыа кутуруктара

һыттыа-һыттыа субуруйан,

һыттыа-һыттыа сырыстылар.

**Кыыллаах Арыы**

У.Г. Нохсоороп

Дьоһун-мааны дьоннордоох үһү,

Этэр-тыынар эмээхсиннэрдээх үһү,

Оонньуур-көрүлүүр оҕолордоох үһү,

Олоҥхоһут оҕонньоттордоох үһү,

Быһа-бааччы быйаҥнардаах үһү,

Көҥү-бааччы көмүстэрдээх үһү,

Алах-былах алтаннардаах үһү,

Кырасыабай кыргыттардаах үһү,

Эгэлгэлээх эмээхситтэрдээх үһү,

Кыһыл кумах кылдьыылардаах үһү,

Кырылас чэйим таастардаах үһү,

Кыыллаах Арыы барахсан!

**Туллуктуур Маарыйакаан**

У.Г. Нохсоороп

Суккуллар эрэ уулардаах,

Суураллар эрэ кумахтардаах,

Сулбуталыыр эрэ сыырдардаах,

Субурхайдыыр эрэ хайалардаах,

Сул титирик эрэ сургуйдаах,

Сур соноҕос эрэ аттардаах,

Суолакалыыр эрэ үрэҕим

Дьоһуннаахай эрэ ыаллартан,

Солобуйуоп эрэ оҕонньор

Толбоннордоох эрэ даҕаны,

Туруйатын эрэ сымыыта

Туллуктуур эрэ Маарыйакаам!

**Таналай ырыата**

У.Г. Нохсоороп

һыттыа-һыттыа чэйиҥ-чэйиҥ

һыттыа-һыттыа чэкийдэр,

һыттыа-һыттыа эгил-тэгил

һыттыа-һыттыа чэкийдэр,

һыттыа-һыттыа көрдөөх-нардаах

һыттыа-һыттыа эһиэкэй,

һыттыа-һыттыа ыллыыр-туойар

һыттыа-һыттыа дьиэрэҥкэй,

һыттыа-һыттыа томтор ини

һыттыа-һыттыа сирдэртэн

һыттыа-һыттыа ойон-көтөн

һыттыа-һыттыа дуорайдын!

**Туругур оҕо саас**

Л.Турнин репертуарыттан

Туругур оҕо саас –

Туругур эн өрүү,

Күн өркөн күндү саас –

Көмүстүү күүгүнээ.

Сүрэҕим сааскылыы

Сүүрүктэн тэбиэлиир,

Түү көмүс чыычааҕым

Түннүкпэр элэҥниир.

Туругур дохсуҥнук

Труругур күүс санаа,

Дойдуну доргутуох

Доҕоччуок эн ыллаа.

Туругур оҕо саас –

Туругур эн өрүү,

Күн өркөн күндү саас –

Көмүстүү күүгүнээ.

**Скрипка**

М. Жирков музыката

Күннүк Уурастыырап тыллара

Күлүмнүүр күндү үйэ

Күрүлгэн күүстэрин

Күргүөмнээх баалларын

Күөнугэр тураммын,

Күүс-күдэх ыламмын,

Көҥүллүк ыллааммын

Көрдөөх күөх кыраайбын

Көрдөрөн айдарбын.

Хос ырыата

Тыҥкыныыр, чыҥкыныыр

Туонунан туойдарбын,

Кыҥкыныыр, лыҥкыныыр

Скырыыпка буолларбын.

Сүрэҕи долгутар

Сүлүһүн тыллары,

Санааны сайгытар

Сайаҕас ырыаны,

Салгыны долгутар

Музыка тыаһыныы,

Скырыыпка куоластаах

Кыталык кыылыныы,

Хос ырыата

Тыҥкыныыр, чыҥкыныыр

Туонунан туойдарбын,

Кыҥкыниир, лыҥкыныыр

Скырыыпка буолларбын.

Тапталлаах, хайҕаллаах

Талыы бэрт үйэбин

Тамылҕан талахтаах

Тандаҕа олорон,

Биһиккэ биэбэйдиир

Биһириир ийэбин

Ойуулаан, оһуордаан

Киэргэтэн оҥорон,

Хос ырыата

Тыҥкыныыр, чыҥкыныыр

Туонунан туойдарбын,

Кыҥкыныыр, лыҥкыныыр

Скырыыпка буолларбын.

*Видео матырыйаалга сыһыарыы*

Оҕо төрөөһүнэ (сиэр-туом туруоруутун сценарийа)

**Хомуйан оҥордулар**

**Мыреева Василиса Вячеславовна, Винокуров Михаил Николаевич**

**Дьокуускай, «ДьКуоИК», 2024**